BCCI
లోధా సంస్కరణలకు బిసిసిఐ గ్రీన్‌ సిగ్నల్‌
ముంబయి: భారత క్రికెట్‌లో సమూల మార్పుల కోసం జస్టిస్‌ లోధా కమిటీ సూచించిన సంస్కరణలను పాక్షికంగా అమలు చేసేందుకు బిసిసిఐ ముందుకు వచ్చింది. అయితే ఐదు వివాదాస్పద సూచనలను మాత్రం పక్కన బెట్టింది. ఈమేరకు బుధవారం ఢిల్లీలో జరిగిన ప్రత్యేక సర్వసభ్య సమావేశంలో (ఎజిఎం)లో నిర్ణయం తీసుకుంది. లోధా సంస్కరణల్లో వివాదాస్పద అంశాల పరిశీలనకు సుప్రీం కోర్టు అంగీకరించిన నేపథ్యంలో అవి మినహా మిగిలిన వాటిని బిసిసిఐ ఆమోదం తెలిపింది. ఆ ఐదు మినహా లోధా కమిటీ సంస్కరణలను అమలు చేయాలని బిసిసిఐ నిర్ణయించింది. అని సమావేశం అనంతరం బోర్డు తాత్కాలిక కార్య దర్శి అమితాబ్‌ చౌదరి చెప్పాడు. ఇక ఆ ఐదు సంస్కరణల విషయమై వచ్చేనెల 18న జరిగే విచారణలో నిర్ణయం తీసుకుంటామని ముగ్గురు సభ్యుల సుప్రీంకోర్టు ధర్మాసనం ఇటీవల ప్రకటించింది. ఒక రాష్ట్రానికి ఒకే ఓటు, అపెక్స్‌ కౌన్సిల్‌, ఆఫీసు బేరర్ల సెలక్షన్‌ కమిటీ పరి మాణం ఇలా ఈ ఐదు మినహా మిగిలిన వాటిని పాటించేందుకు బిసిసిఐ అంగీకరించింది. మరో వైపు ఏజిఎంకు ఆఫీస్‌ బేరర్లు మాత్రమే హాజరు కావాలన్న సుప్రీంకోర్టు ఆదేశాలను బిసిసిఐ కచ్చితంగా అమలు చేసింది. బిసిసిఐ సిఈఓ రాహుల్‌ జోహ్రీని కూడా సమావేశానికి హాజరు కానివ్వలేదు. జోహ్రీ సహా బోర్డు ఉద్యోగులం దరూ సమావేశం నుంచి వెళ్లిపోవాలని అమితాబ్‌ చౌదరి చెప్పడం విశేషం.